

Indholdsfortegnelse

[1. Indledning 2](#_Toc209688070)

[2. De globale rammer for ydelsen af bistand 2](#_Toc209688071)

[2.1. Østlige nabolande og Tyrkiet 4](#_Toc209688072)

[2.2. Mellemøsten og Nordafrika 4](#_Toc209688073)

[2.3. Sydvestasien og Den Arabiske Halvø 5](#_Toc209688074)

[2.4. Det østlige og det sydlige Afrika 5](#_Toc209688075)

[2.5. Vest- og Centralafrika og De Store Søers Område 5](#_Toc209688076)

[2.6. Sydøstasien og Stillehavsområdet 6](#_Toc209688077)

[2.7. Nord-, Syd- og Mellemamerika og Caribien 6](#_Toc209688078)

[3. Ydelse af passende og effektiv humanitær bistand til berørte befolkningsgrupper 6](#_Toc209688079)

[4. Gennemgang af eksterne evalueringer af specifikke foranstaltninger 9](#_Toc209688080)

[5. Relevante link 9](#_Toc209688081)

# Indledning

I denne beretning præsenteres Den Europæiske Unions vigtigste aktiviteter og politiske resultater på området for humanitær bistand i 2024, der blev gennemført og opnået gennem Europa-Kommissionens Generaldirektorat for Civilbeskyttelse og Humanitære Bistandsforanstaltninger på Europæisk Plan (GD ECHO). Beretningen er udarbejdet i henhold til artikel 19 i Rådets forordning (EF) nr. 1257/96 af 20. juni 1996 om humanitær bistand, i henhold til hvilken Kommissionen skal forelægge Europa-Parlamentet og Rådet en årsberetning, der indeholder et resumé af de foranstaltninger, som er finansieret i løbet af det foregående år.

GD ECHO's mandat består i **at bidrage til at redde og bevare liv, forebygge og lindre menneskelig lidelse og beskytte integriteten og den menneskelige værdighed hos befolkninger, der rammes af naturkatastrofer eller menneskeskabte katastrofer**, som finder sted i eller uden for EU. Med henblik på at nå dette overordnede mål fungerer GD ECHO både som EU's humanitære bistandsyder og beredskabsorganisation. GD ECHO fungerer også som koordinator og facilitator for civilbeskyttelsesforanstaltninger på EU-plan gennem EU-civilbeskyttelsesmekanismen, der i vid udstrækning er aktiv uden for EU med levering af nødhjælp og humanitær bistand. Dermed supplerer den GD ECHO's humanitære bistandsforanstaltninger som beskrevet i dette dokument. GD ECHO's aktiviteter bidrager til gennemførelsen af Kommissionens politiske prioriteter: i) et stærkere Europa i verden, ii) en europæisk grøn pagt og iii) fremme af vores europæiske levevis, og i fremtiden: i) en ny tid for europæisk forsvar og sikkerhed, ii) opretholdelse af vores livskvalitet: fødevaresikkerhed, vand og natur, iii) et globalt Europa – udnyttelse af vores indflydelse og partnerskaber.

Gennem GD ECHO yder EU humanitær bistand til mennesker i nød rundt om i verden på grundlag af de humanitære principper om **medmenneskelighed, upartiskhed, uafhængighed, neutralitet** og ikkeforskelsbehandling, der er stadfæstet i artikel 214 i traktaten om Den Europæiske Unions funktionsmåde og i den europæiske konsensus om humanitær bistand([[1]](#footnote-2)). EU's humanitære bistand fordeles med det formål at hjælpe dem, der har mest brug for det, uanset deres nationalitet, religion, køn, etniske oprindelse og politiske tilhørsforhold. Bistanden tager også specifikt sigte på behovene hos kvinder, børn, ældre, syge og personer med handicap ([[2]](#footnote-3)).

# De globale rammer for ydelsen af bistand

2024 var endnu et år præget af omfattende behov for humanitær bistand globalt. Ifølge Global Humanitarian Overview 2024 fra FN's Kontor for Koordination af Humanitære Anliggender (OCHA)([[3]](#footnote-4)) blev det anslået, at næsten **300 millioner mennesker på verdensplan** havde behov for bistand og beskyttelse. Det anslås, at 122,6 millioner mennesker på verdensplan er blevet tvangsforflyttet som følge af voldelige konflikter, menneskeskabte katastrofer, naturkatastrofer og virkningerne af klimaforandringerne. Omkring 295,3 millioner mennesker oplever høje niveauer af akut fødevareusikkerhed i 53 lande eller territorier ([[4]](#footnote-5)). Børn er fortsat blandt de mest sårbare grupper, og den stigende tendens til **alvorlige krænkelser af børn** i situationer med væbnede konflikter er særligt bekymrende.

Ruslands angrebskrig mod Ukraine havde fortsat en ødelæggende indvirkning på civilbefolkningen. Mere end 14,6 millioner ukrainere havde brug for humanitær bistand. I Gazastriben er de humanitære behov enorme i alle sektorer. Hele Gazas befolkning (2,1 millioner) er udsat for sikkerheds- og beskyttelsesrisici, og der er fare for hungersnød. I hele Sudan oplever 24,6 millioner mennesker, svarende til over halvdelen af befolkningen, akut fødevareusikkerhed, og der er hungersnød i mindst fem områder. De komplekse kriser i Myanmar, Afghanistan, Haiti, Den Demokratiske Republik Congo og på Afrikas Horn samt den langvarige krise i Sahelregionen, Yemen, Colombia og Venezuela understreger yderligere de alvorlige udfordringer, som sårbare befolkningsgrupper befinder sig i globalt. Disse konflikter og kriser næres yderligere af skrøbelighed, fejlslagen regeringsførelse, strukturel fattigdom og fortsat udbredte **overtrædelser af** **den humanitære folkeret.**

Det er fortsat en udfordring at levere humanitær bistand på grund af en voksende mangel på finansiering og bekymringer for hjælpearbejderes sikkerhed. Finansieringskløften mellem de humanitære behov og de disponible midler steg fra et underskud på 36,8 mia. USD i 2023 til et underskud på 38,5 mia. USD ved udgangen af 2024([[5]](#footnote-6)). Det humanitære personale oplever også **uforudsigelighed, volatilitet, usikkerhed og tilsidesættelse af den humanitære folkeret**. 2024 var det dødeligste år, der nogensinde er registreret for humanitære hjælpearbejdere, med 281 dræbte hjælpearbejdere på verdensplan ([[6]](#footnote-7)). **Begrænset eller nægtet adgang** hæmmer leveringen af humanitær bistand til mennesker i nød og komplicerer gennemførelsen af nødvendige kontrolforanstaltninger såsom overvågning på stedet og behovsvurderinger.

På trods af disse **udfordringer** lykkedes det Kommissionen **at nå sine mål** i henhold til de prioriteter og nøgleaktioner, der er skitseret i Kommissionens meddelelse om EU's humanitære indsats, som blev vedtaget i marts 2021([[7]](#footnote-8)). I 2024 ydede EU's humanitære bistand behovsbaseret, principbaseret nødhjælp og katastrofeberedskabsstøtte til mennesker i 116 lande verden over med fokus på de mest sårbare ([[8]](#footnote-9)).

Tilsammen er EU og medlemsstaterne en af verdens største donorer af humanitær bistand og tegner sig for ca. 27,4 % af de globale forpligtede humanitære bistandsbidrag. Kommissionen yder 8 % af den globale humanitære finansiering([[9]](#footnote-10)). Det oprindelige budget blev fastsat til **1,89 mia. EUR** i 2024, hvilket gør det muligt for EU at gribe ind i både store humanitære kriser – herunder i Ukraine, Palæstina([[10]](#footnote-11)) og Sudan – samt at afsætte 22 % af det oprindelige budget til glemte kriser, dvs. kriser af alvorlig og langvarig karakter, hvor den internationale bistand til de berørte befolkninger er utilstrækkelig, f.eks. i Filippinerne, Haiti, Mozambique eller den vestsahariske krise. Efter flere budgetforhøjelser (10) oversteg det endelige årlige budget for 2024 **2,5 mia. EUR**. De forhøjelser, der blev modtaget i løbet af året, stammede fra følgende kilder:

* Nødhjælpsreserven (EAR) på i alt 573 mio. EUR, hvilket svarer til 23 % af EU's endelige humanitære budget. Disse midler er blevet anvendt til at yde yderligere bistand som reaktion på fødevarekriser i forskellige afrikanske lande og Afghanistan, volden i Mellemøsten, den komplekse krise i Sudan og dens afsmittende virkninger på nabolandene, Ruslands angrebskrig mod Ukraine og fordrivelseskrisen i Venezuela.
* Omfordelinger fra instrumenter under udgiftsområde VI for at afhjælpe kriserne i Libanon og Sydsudan (10,37 mio. EUR).
* VAH – Virement d'Aide Humanitaire (artikel 30, stk. 2, i FR), som er uudnyttede bevillinger fra instrumenter under udgiftsområde VI for at afhjælpe nye kriser efter 1. december 2024. Der blev afsat 3,3 mio. EUR til anvendelse i Syrien efter Assad-regimets sammenbrud.
* Omfordelte indtægter fra inddrivelser (2,5 mio. EUR).

Kommissionen samarbejder med **omkring 220 partnere** (hvoraf 127 blev finansieret gennem kontrakter undertegnet i 2024 (listen findes i bilag II). 42 % af midlerne fra 2024 blev fordelt til ikkestatslige organisationer (NGO'er), 47 % til FN-agenturer, 10 % til internationale organisationer og 0,5 % til statslige organisationer. Bilag I indeholder det budget, der blev afsat til de primære kriser, som var genstand for Kommissionens foranstaltninger i 2024. De vigtigste foranstaltninger i de forskellige regioner i verden kan sammenfattes som følger:

## Østlige nabolande og Tyrkiet

Ruslands angrebskrig mod Ukraine har haft en ødelæggende indvirkning på millioner af ukrainske borgere, hvilket har resulteret i civile dødsfald og lidelser, massiv fordrivelse og omfattende ødelæggelse af kritisk infrastruktur. Det har resulteret i omfattende humanitære behov. Situationen i områder tæt på frontlinjerne og områder under Ruslands militære kontrol er fortsat yderst ustabil, og mere end 14,6 millioner mennesker havde behov for humanitær bistand i 2024. Med hensyn til nabolandet Moldova var landet i 2024 vært for ca. 130 000 ukrainske flygtninge. I 2024 var Tyrkiet vært for ca. 3,1 millioner syrere under midlertidig beskyttelse samt 300 000 registrerede flygtninge og asylansøgere fra andre lande, hovedsagelig Afghanistan, Irak, Iran og Somalia. Som reaktion på Ruslands angrebskrig mod Ukraine stillede Kommissionen i alt 165 mio. EUR til rådighed med yderligere 56,2 mio. EUR til Moldova, Tyrkiet, de østlige nabolande, Vestbalkan og Centralasien.

## Mellemøsten og Nordafrika

Den massive optrapning af volden i Mellemøsten har ført til omfattende ødelæggelser i Gazastriben og resulteret i en katastrofal humanitær krise af hidtil uset omfang og alvor. I hele 2024 manglede hele befolkningen i Gaza adgang til mad, vand eller basale tjenester såsom sundhedspleje og husly. Intensiveringen af konflikten mellem Hizbollah og Israel førte til omfattende fordrivelser. Desuden fortsatte Kommissionen i 2024 med at afhjælpe de humanitære behov hos den syriske befolkning samt hos syriske flygtninge og sårbare værtssamfund i nabolandene (Tyrkiet, Libanon, Jordan, Egypten og Irak). Nordafrika har ligeledes områder, der er blevet centre for tvangsfordrivelser. De vestsahariske flygtninge, der er samlet i fem lejre omkring Tindouf i den algeriske Saharaørken, er afhængige af ekstern humanitær bistand. Libyen og Egypten er fortsat berørt af flygtningestrømmene efter optrapningen af volden i Sudan. Libyen er desuden fortsat et vigtigt udgangspunkt for blandede migrantstrømme til Europa. Ved udgangen af 2024 havde Kommissionen afsat 526,5 mio. EUR i nødhjælp til Mellemøsten og Nordafrika.

## Sydvestasien og Den Arabiske Halvø

Den humanitære situation i Afghanistan er alvorlig, idet 22,9 millioner mennesker har behov for humanitær bistand, og en tredjedel af befolkningen oplever en høj grad af akut fødevareusikkerhed. Talibans undertrykkende politikker, som i uforholdsmæssig høj grad rammer kvinder og piger, hæmmer fortsat de humanitære organisationers aktiviteter i landet. Krisen i Afghanistan påvirker også nabolandene. Iran huser op til seks millioner afghanere, og Pakistan huser anslået 3,1 millioner afghanere med forskellig status. På Den Arabiske Halvø er konflikten i Yemen gået ind i sit ellevte år, og befolkningen lider under akut fødevareusikkerhed og fejlernæring, tilbagevendende epidemiske udbrud, fordrivelse og andre alvorlige bekymringer med hensyn til beskyttelse. For at reagere på kriserne i de to regioner tildelte Kommissionen 306,9 mio. EUR i 2024.

## Det østlige og det sydlige Afrika

Det østlige og sydlige Afrika huser 28 % af alle personer med behov for humanitær bistand. Regionen er præget af voldelige konflikter, befolkningsfordrivelser, cyklisk ekstremt vejr og tilbagevendende epidemier. Sudan står over for verdens største fordrivelseskrise med over 14,5 millioner mennesker, der er blevet fordrevet fra deres hjem. Mere end halvdelen af befolkningen lider under akut fødevareusikkerhed, og konflikten har udløst udbredt vold, herunder seksuel og etnisk vold, rekruttering af børnesoldater og alvorlige krænkelser af den humanitære folkeret. I regionen omkring Afrikas Horn – i Sydsudan, Djibouti, Etiopien, Kenya og Somalia – har næsten 45 millioner mennesker brug for humanitær bistand. Konflikter og virkningerne af naturkatastrofer såsom lokal tørke, oversvømmelser og jordskred, der forværres af klimaforandringerne, forårsager intern fordrivelse, fødevareusikkerhed og grænseoverskridende folkestrømme. I det sydlige Afrika har en langvarig tørke afledt af El Niño forårsaget, at 30 millioner mennesker i 14 lande oplever akut fødevareusikkerhed. Regionen har fortsat været præget af naturkatastrofer såsom den tropiske cyklon Chido og sygdomsudbrud. Der blev afsat et budget på over 542,8 mio. EUR til at imødekomme disse og andre presserende humanitære behov i regionen i 2024.

## Vest- og Centralafrika og De Store Søers Område

Flere regionale og indbyrdes forbundne konflikter påvirker Vest- og Centralafrika, og deres virkninger forværres af klimaforandringerne. Krisen i Tchad-sø-bassinet, der påvirker Tchad, Cameroun, Nigeria og Niger, er en presserende men langvarig krise, som nu kører på 15. år. I det centrale Sahel forårsager vold mod civile tvangsfordrivelser internt i regionen og til kystlandene ved Guineabugten. I alt havde 43,3 millioner mennesker behov for humanitær bistand i 2024 i Sahel- og Tchad-sø-regionen. Konflikten i den østlige del af Den Demokratiske Republik Congo, der involverer den congolesiske hær FARDC, forskellige væbnede grupper og M23-oprøret, som støttes af Rwanda, har ført til en dramatisk stigning i de humanitære behov, herunder fordrivelsen af anslået syv millioner mennesker. Krænkelser af menneskerettighederne og den internationale humanitære ret forekommer dagligt, ligesom udbredt seksuel og kønsbaseret vold. Desuden blev De Store Søers Region i 2024 ramt af epidemiske udbrud af både mpox og marburgvirus. Som reaktion på kriserne i Vest- og Centralafrika samt De Store Søers Region tildelte Kommissionen i 2024 et budget på 413,1 mio. EUR med henblik på at afhjælpe fødevareusikkerhed, fejlernæring og tværsektorielle behov.

## Sydøstasien og Stillehavsområdet

I 2024 blev den væbnede konflikt i Myanmar intensiveret, hvilket førte til nogle af de alvorligste krænkelser af den humanitære folkeret, der er registreret globalt. Over 20 millioner mennesker i landet (næsten 40 % af befolkningen) har behov for humanitær bistand. Siden Tatmadaw-militærkuppet i 2021 er titusindvis af mennesker flygtet fra Myanmar til nabolandene for at søge beskyttelse. Dette omfatter rohingyaerne, som i stort antal flygter ad de risikable søveje. Cox's Bazar i Bangladesh er hjemsted for verdens største flygtningelejr og huser næsten en million bistandsafhængige statsløse rohingya-flygtninge. I Stillehavsområdet ydede EU støtte til det stigende antal klimarelaterede katastrofer. I 2024 var beløbet på 95,6 mio. EUR.

## Nord-, Syd- og Mellemamerika og Caribien

Mellem- og Sydamerika er kendetegnet ved en høj grad af vold, naturkatastrofer, fattigdom og ulighed i en transkontinental blandet migrationskrise. Venezuelas humanitære krise eskalerede betydeligt, efterhånden som den politiske og sociale uro tiltog i 2024, hvilket medførte alvorlige begrænsninger i adgangen til grundlæggende sundhedsydelser, fødevarer og drikkevand. Intern fordrivelse i landet og i hele regionen var fortsat en primær overlevelsesstrategi, og 7,7 millioner venezuelanere er flygtet fra landet. Konsekvenserne af den venezuelanske migrations- og flygtningekrise mærkes i hele regionen i lande som Colombia, Panama, Guatemala, Honduras, El Salvador og Mexico. Mennesker på flugt er blandt de mest sårbare ofre og ofte overlevende efter vold, herunder organiseret kriminalitet. I Haiti kontrollerer bander 80 % af hovedstaden Port-au-Prince, og deres indflydelse rækker dybt ind i mange andre dele af landet. I 2024 kostede krisen i Haiti 5 000 mennesker livet som følge af vold, og 5,5 millioner mennesker lever med fødevareusikkerhed. Kommissionen tildelte 165,3 mio. EUR i nødhjælp til Amerika og Caribien i 2024.

# Ydelse af passende og effektiv humanitær bistand til berørte befolkningsgrupper

For at **fremme multilateralisme** og en regelbaseret verdensorden gennem en mere aktiv rolle og en stærkere stemme til EU globalt har Kommissionen opretholdt stærke strategiske og operationelle partnerskaber både bilateralt og multilateralt. Kommissionen har arbejdet for en væsentligt øget humanitær finansieringsindsats og en bedre ansvarsfordeling mellem donorerne. Kommissionen fortsatte med at anvende fælles midler([[11]](#footnote-12)) for yderligere at fremme lokalisering og mindre øremærket finansiering samt at arbejde gennem **programpartnerskaber** ([[12]](#footnote-13)) – flerårige kontrakter til fremme af yderligere fleksibel finansiering – med det formål at gøre det humanitære system mere effektivt og virkningsfuldt. Kommissionen fortsatte med at engagere sig i **Grand Bargain** ([[13]](#footnote-14))-processen, navnlig vedrørende gennemførelsen af finansiering af høj kvalitet og lokaliseringsforpligtelser.

For at supplere EU's humanitære finansiering indsatte Kommissionen sit interne nødhjælpsredskab – **European Humanitarian Response Capacity (EHRC)** ([[14]](#footnote-15))**,** som støttede partnere og lettede humanitær bistand, leverede humanitære varer og transporterede humanitære hjælpearbejdere til svært tilgængelige områder, hvor bistand ellers ikke kunne etableres.I 2024 reagerede EHRC på 16 kriser, der berørte 17 lande ([[15]](#footnote-16)), ved at indsætte en række transporttjenester, herunder charterfly, samt en række logistiktjenester.

* I alt 5 319 ton humanitært bistandsmateriel blev sendt via 97 chartrede flyvninger samt sø- og landtransport gennem EHRC.
* I alt 16 683 personer, der arbejder med humanitær bistand, herunder 13 udsendte EHRC-eksperter, blev transporteret med EU's humanitære bistandsflyvninger (EU HAB).
* I alt 851 ton fra EHRC-lagre til en værdi på over 4,66 mio. EUR blev doneret til partnere.

Kommissionen mobiliserede også sit nødfinansieringsværktøj – **Nødværktøjskassen**. Den består af det akutte store katastrofeberedskabsværktøj (ALERT), epidemiværktøjet, værktøjet til mindre indsatser og støtte til IFRC's katastrofeberedskabsfond (DREF). Den yder supplerende finansiel støtte til partnere, der reagerer på pludseligt opståede katastrofer, herunder et stigende antal klimarelaterede katastrofer. Nødværktøjskassen ydede ca. **52,5 mio. EUR** til støtte for **68 aktiveringer (**en stigning på 70 % i forhold til 2023) og 85 DREF-operationer.

* Det mindre værktøj blev aktiveret 34 gange, herunder i forbindelse med indsatsen over for oversvømmelser i Afghanistan, Colombia, Kenya og Mexico samt jordskælv i Vanuatu og Cuba.
* ALERT blev udløst 20 gange med henblik på en øjeblikkelig indsats mod oversvømmelser i flere lande, herunder Brasilien, Myanmar, Filippinerne, Nigeria og Vietnam, samt mod tropiske cykloner i Bangladesh og Mozambique.
* Epidemiværktøjet blev aktiveret 14 gange på grund af: Udbruddet af mpox i Den Demokratiske Republik Congo og Uganda, udbruddet af marburgvirus i Rwanda samt koleraudbruddene i Sydsudan, Somalia og Zambia.
* Kommissionen understøttede 85 DREF-operationer gennemført i 62 lande af Det Internationale Forbund af Røde Kors- og Røde Halvmåne-selskaber (IFRC), herunder som indsats ved oversvømmelser, tørke, epidemier og befolkningsbevægelser.

Desuden sikrede Kommissionen i 2024 anvendelse og udvikling af politikker og fremsatte anbefalinger til partnere om sammenhængende og ansvarlige EU-finansierede humanitære foranstaltninger af høj kvalitet.

Fødevaresikkerhed og ernæring har stået i centrum for de geopolitiske og geoøkonomiske dagsordener siden begyndelsen af Ruslands angrebskrig mod Ukraine. Med 295,3 millioner mennesker, der oplever akut fødevareusikkerhed i 53 lande eller territorier, og **hungersnød** erklæret for første gang siden 2017 (i fem områder i Sudan) er den akutte fødevareusikkerhed på et rekordhøjt niveau. Kommissionen tildelte ca. 720 mio. EURtil **fødevarebistand og ernæring samt forebyggelse af hungersnød** i 2024, hvilket er 7 % mere end i 2023.

Kommissionens **humanitære sundhedsbistand** udgjorde 357 mio. EUR på verdensplan i 2024. Eksempler på livreddende behandling omfattede fremme af adgang til primær og reproduktiv sundhedspleje samt medicinske indsatser mod kønsbaseret vold, mental sundhed og psykosocial støtte, traumebehandling og rehabilitering. I løbet af 2024 reagerede Kommissionen på udbrud af **kolera, mpox([[16]](#footnote-17)) og marburgvirus** på det afrikanske kontinent.

Kommissionens indsats for at fremme overholdelse af **den humanitære folkeret** og beskyttelsen af bistands- og sundhedspersonale fortsatte gennem offentlige erklæringer og indlæg i multilaterale fora og ved arrangementer på højt plan. Kommissionen har også ydet støtte til **projekter vedrørende den humanitære folkeret**. Det omfattede støtte til programmet til forebyggelse af krænkelser af den humanitære folkeret under Den Internationale Røde Kors Komité (ICRC) og styrkelse af overvågningen af krænkelser af den humanitære folkeret. Et initiativ blev iværksat for at yde konkret bistand til humanitære hjælpearbejdere (Protect Aid Workers). Mekanismen yder støtte og beskyttelse til humanitære hjælpearbejdere, der er udsatte, eller som har været ude for kritiske hændelser.

Beskyttelse er fortsat en prioritet på tværs af alle humanitære sektorer, og Kommissionen tildeler **14 % af den samlede finansieringsramme til sektorbeskyttelsesaktiviteter**. Humanitære kriser påvirker kvinder og mænd, piger og drenge forskelligt, og individuelle sårbarheder, såsom at leve med handicap, påvirker den enkeltes oplevelse af en krise. Kommissionen har derfor videreført indsatsen for at integrere inklusion af personer med handicap samt køns- og aldersaspekter på tværs af alle interventionssektorer.

Mere end **234 millioner børn og unge**, der er ramt af kriser verden over, har et presserende behov for adgang til læring ([[17]](#footnote-18)). Det omfatter 72 millioner børn, der ikke går i skole. I 2024 havde Kommissionen fortsat fokus på **uddannelse i nødsituationer** og fastholdt investeringerne i uddannelse på det ambitiøse niveau på 10 % af EU's oprindelige årlige budget for humanitær bistand, svarende til over 175 mio. EUR.

En af de vigtigste årsager til de humanitære behov i dag er klimaforandringerne. Antallet og alvoren af naturkatastrofer stiger som følge af, at kloden bliver varmere. Kommissionen arbejder med både at yde en indsats ved katastrofer og at sikre beredskab forud for katastrofer. En tredjedel af alle de humanitære projekter, der finansieres af Kommissionen, omfatter således en beredskabskomponent, og den udpegede budgetpost til **katastrofeberedskab** var på **79 mio. EUR** i 2024. I maj 2024 underskrev EU og **LAC-regionen** et **aftalememorandum** ([[18]](#footnote-19))for at intensivere samarbejdet om integreret katastroferisikostyring og støtte gennemførelsen via IFRC's globale platform for klimamodstandsdygtighed.

For at reducere CO2-fodaftrykket og miljøskaderne fra humanitær bistand blev miljømæssige minimumskrav obligatoriske i 2023 for alle EU-finansierede humanitære bistandsoperationer. I 2024 blev en række workshopper og kurser for partnere og GD ECHO's personale iværksat. Kommissionen finansierede fortsat innovationsprojekter om **forgrønnelse af den humanitære bistand** og fungerede også fortsat som sekretariat for erklæringen om klima og miljø fra donorerne af humanitær bistand.

Som informationsindsats og for at øge synligheden af EU's humanitære bistand producerede Kommissionen en række medieprodukter og deltog i en bred vifte af **kommunikationsaktiviteter**. Det var især **humanitærbistandskampagnen #FeedingHope**, som nåede ud til over 70 millioner mennesker i 10 medlemsstater, hvilket er mere end en fordobling af tallene fra kampagner i de foregående år. Næsten 1 500 deltagere fra hele verden deltog i den tredje udgave af Det Europæiske Humanitære Forum.

# Gennemgang af eksterne evalueringer af specifikke foranstaltninger

Kommissionens evalueringstjenester er ansvarlige for at styre, koordinere, overvåge og rapportere om evalueringsfunktionen. Tjenesterne frembringer rettidige evalueringsresultater af høj kvalitet som dokumentation for informeret beslutningstagning og ansvarlighed. Evalueringerne kan være geografiske eller tematiske eller have fokus på et specifikt partnerskab. Bilag III indeholder en liste over de evalueringer, der blev gennemført i 2024, og af igangværende evalueringer.

# Relevante link

* Generelle oplysninger om GD ECHO:

<http://ec.europa.eu/echo/en>

* Finansielle oplysninger om Europa-Kommissionens humanitære bistandsaktiviteter i 2024:

[Financing decisions (HIPs) 2024 – Europa-Kommissionen](https://civil-protection-humanitarian-aid.ec.europa.eu/funding-evaluations/funding-humanitarian-aid/financing-decisions-hips-2024_en)

* Operationelle oplysninger fra tidligere år:

[European Civil Protection and Humanitarian Aid Operations |[Europa-Kommissionen (europa.eu)](https://ec.europa.eu/info/departments/european-civil-protection-and-humanitarian-aid-operations_da#department_plans)](https://ec.europa.eu/info/departments/european-civil-protection-and-humanitarian-aid-operations_da#department_plans)

* Årlig aktivitetsrapport for 2024:

[Annual activity report 2024 – European Civil Protection and Humanitarian Aid Operations (ECHO) – Europa-Kommissionen](https://commission.europa.eu/publications/annual-activity-report-2024-european-civil-protection-and-humanitarian-aid-operations-echo_en)

* Årlig forvaltnings- og effektivitetsrapport for 2024:

[Management plan 2024 – European Civil Protection and Humanitarian Aid Operations – Europa-Kommissionen](https://commission.europa.eu/publications/management-plan-2024-european-civil-protection-and-humanitarian-aid-operations_en)

* Evalueringsrapporter om GD ECHO:

<https://ec.europa.eu/echo/funding-evaluations/evaluations_da>

* Europa-Kommissionens og medlemsstaternes data vedrørende finansiering af humanitær bistand:

[Forside – Europa-Kommissionen (europa.eu)](https://euaidexplorer.ec.europa.eu/index_da)

1. () [Fælles erklæring fra Rådet og repræsentanterne for medlemsstaternes regeringer, forsamlet i Rådet, Europa-Parlamentet og Europa-Kommissionen (2008/C 25/01).](https://eur-lex.europa.eu/legal-content/DA/TXT/?uri=oj:JOC_2008_025_R_0001_01) [↑](#footnote-ref-2)
2. () I overensstemmelse med [FN's konvention om rettigheder for personer med handicap](https://www.un.org/development/desa/disabilities/convention-on-the-rights-of-persons-with-disabilities-html), som EU er part i. [↑](#footnote-ref-3)
3. () [Global Humanitarian Overview 2024 [EN/AR/FR/ES] | OCHA](https://www.unocha.org/publications/report/world/global-humanitarian-overview-2024-enarfrsp). [↑](#footnote-ref-4)
4. () [2025 Global Report on Food Crises | FSIN og GNAFC. 2025. GRFC 2025. Rom](https://www.fsinplatform.org/report/global-report-food-crises-2025/). [↑](#footnote-ref-5)
5. () Défis Humanitaires <[Summary : "Falling short ? Humanitarian funding and reform" – Défis Humanitaires](https://defishumanitaires.com/en/2024/10/29/summary-humanitarian-funding-and-reform/#:~:text=Projections%20for%202024%20indicate%20that%20humanitarian%20funding%20could,311%20million%20people%20in%20need%20of%20humanitarian%20aid.)>. [↑](#footnote-ref-6)
6. () [2024 deadliest year ever for aid workers, UN humanitarian office reports |UN News](https://news.un.org/en/story/2024/11/1157371#:~:text=The%20death%20toll%20of%20humanitarian%20workers%20in%202024,Friday.%20The%20grim%20milestone%20has%20surpassed%20previous%20records.). [↑](#footnote-ref-7)
7. () Meddelelse fra Kommissionen til Europa-Parlamentet og Rådet [om EU's humanitære indsats:nye udfordringer, samme principper](https://eur-lex.europa.eu/legal-content/DA/TXT/?uri=CELEX%3A52021DC0110). COM(2021) 110 final. [↑](#footnote-ref-8)
8. () For at støtte en evidensbaseret tilgang til kortlægning og kontekstuel analyse af risici og behov anvender Kommissionen [INFORM](https://drmkc.jrc.ec.europa.eu/inform-index). [↑](#footnote-ref-9)
9. () OCHA Financial Tracking Service <[Financial Tracking Service](https://fts.unocha.org/home/2024/donors)>. [↑](#footnote-ref-10)
10. () Betegnelsen Palæstina må ikke udlægges som en anerkendelse af en palæstinensisk stat og berører ikke de enkelte medlemsstaters holdninger til dette spørgsmål. [↑](#footnote-ref-11)
11. () Sudan, Afghanistan, Ukraine, Venezuela, Colombia og Haiti. [↑](#footnote-ref-12)
12. () [Programpartnerskaber](https://www.dgecho-partners-helpdesk.eu/programmatic-partnership/programmatic-partnership). [↑](#footnote-ref-13)
13. () [Grand Bargain-aftalen](https://interagencystandingcommittee.org/grand-bargain). [↑](#footnote-ref-14)
14. () [Europæisk humanitær beredskabskapacitet (EHRC) – Europa-Kommissionen](https://civil-protection-humanitarian-aid.ec.europa.eu/what/humanitarian-aid/european-humanitarian-response-capacity-ehrc_da). [↑](#footnote-ref-15)
15. () Afghanistan, Burkina Faso, Tchad, Cuba, Den Demokratiske Republik Congo, Haiti, Laos, Libanon, Mali, Niger, Palæstina, Rwanda, Saint Vincent og Grenadinerne, Somalia, Sudan og Syrien. [↑](#footnote-ref-16)
16. () Indsatsen mod mpox er et godt eksempel på synergier i EU. Operationen omfattede samarbejde med Det Europæiske Center for Forebyggelse af og Kontrol med Sygdomme. [↑](#footnote-ref-17)
17. () [Global Estimates 2025 Update | Education Cannot Wait](https://www.educationcannotwait.org/sites/default/files/2025-01/global_estimates_report_2025.pdf). [↑](#footnote-ref-18)
18. () [Memorandum of Understanding](https://civil-protection-humanitarian-aid.ec.europa.eu/document/download/dd075983-a8ea-47a4-a590-4e2d1735a4e9_en?filename=MoU_LAC_3.pdf). [↑](#footnote-ref-19)